Lesersbrief: Dwelmvry en ŉ nuwe mensTheo Nel. Foto: Cathy Schramm Theo Nel skryf: In die jaar 2016 het ek ŉ groot keuse in my lewe gemaak. En vandag is dit een jaar en drie maande gelede dat ek gekies het: my lewe en my drome óf drugs. Ek kon geen beter keuse gemaak het as om dit te los nie. Ek voel so goed oor myself. Ek voel soos ŉ nuwe mens. Om dwelms amper tien jaar lank te gebruik en dan net so te los was een groot aanpassing. Ek het na Jesus gegaan, my hande opgelig en gesê: “Here Jesus, help my. Ek wil die goed los; my lewe val inmekaar en ek wil nie hê dit moet so wees nie. Ek is u kind; asseblief, help my!” En so het ek begin glo en vertrou op die Here en kyk waar is ek vandag. ŉ Beter mens, tans besig met ŉ CD en ek volg my drome as sanger. Ek weet wat doen drugs aan ŉ mens. Daar was dae dat ek my kop wou verloor en selfmoord probeer pleeg het. Ek het vyf keer my lewe probeer neem en pille gedrink. Ek kon nie vrede maak met my verlede nie, dit het my bly jaag. My kinderjare was rof en dit is hoekom ek begin drugs gebruik het – net om beter te voel.Tog het ek nie beter gevoel nie, dit het dinge net erger gemaak. Ek wil jong mense se harte aanraak met my storie. Ek wil hulle help as hulle dieselfde pad stap as ek destyds. Ek wil na skole gaan en praat oor my lewensverhaal … Vandag is ek so trots op myself, ek kon nie vir beter in my lewe gevra het nie. Ek sê altyd: “Want in die kleinste Goedjies sien ek net eenvoudig hoe Groot God is.” Want sonder God in my lewe is ek niks en dis hoekom ek jong mense wil reghelp as hulle daai pad stap. Ek wil die pad saam met hulle stap en vir hulle wys dat hulle ook wenners kan wees.